《纪关陇》
宋代·郑刚中

十载三光分，号令南北阻。
四达礼义乡，限碍成蛮楚。
帝王岂无礼，社稷固有主。
欃枪不待射，避路过河浒。
职方阅舆图，十已归四五。
穷民病巨疮，延颈待摩拊。
子翼上所亲，暂辍自应许。
诏书下云天。所至若甘雨。
车前拜且迎，稽首立如堵。
无家不壶浆，有市皆肴脯。
叶底窥乌鹊，墙头出儿女。
其中老人者，横涕目相语。
脱命向鬼手，魂魄挂纲罟。
岂料须臾身，复此见官府。
愿上万万年，左右常伊吕。
护持三纲全，保我在田亩。
予前拜老人，愧谢难缕缕。
涂炭置赤子，不痛非父母。
如问尝胆心，念念惟率士。
惊风吹昏沙，北望曾后汝。
成功当问天，字养艰用武。
今兹结新欢，不试师一旅。
开笼出飞鸟，汝亦良得所。
予独顾秦关，异世目可睹。
郊原掌心平，犹是周膴膴。
岗峦抱河洛，四面踞龙虎。
惟时盖世英，制驭立区宇。
不应移造化，私用贮狐鼠。
见还虽必然，永保更精处。
销兵闻造兵，欲取必知与。
吏良民自安，德盛岂招侮。
道义尊本朝，好约信强虏。
整顿天地是，事事绵就祖。
吾民百忧足。可使再辛苦。
冠巾作人家，耕锄饱禾黍。
会须太清尘，一扫净千古。
兹行岂不勤，道里以万数。
见公自清凉。萧然失袢暑。
日随下幕吏，一马行似舞。
月明见旌旗，梦寐闻箫鼓。
枣火饼肥炊，浆酸粟饶煮。
偏览江山胜，肠腹浩撑拄。
不见少增重，政自太无补。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。